### 11.    Orientering om tilsynsindberetningen til Miljøstyrelsen - 2016

**Åbent**

Sagsnr.: 326-2017-8528        J.nr.: 09.00.00           Dokumentnr.:
[adresse]

**Sagstype**

Orientering.

**Resume og sagens baggrund**

Plan, Byg og Miljø orienterer
årligt Teknik- og Miljøudvalget om arbejdet med tilsyn og godkendelser af
virksomheder og landbrug. Orienteringen sker i forbindelse med den årlige indberetning
til Miljøstyrelsen.

**Indstillinger**

Chefen for Plan, Byg og Miljø
indstiller, at tilsynsberetningen tages til efterretning.

**Behandling**

Teknik- og Miljøudvalget.

**Sagsfremstilling**

I arbejdet med tilsyn og
godkendelser har Plan, Byg og Miljø fokus på en konstruktiv dialog med
landmænd, virksomheder og konsulenter. Dette gælder dels, når landbrug og
virksomheder ønsker at etablere, ændre og udvide produktionen eller indhente
øvrige tilladelser, men også i håndhævelse af miljøforhold ved vores løbende
miljøtilsyn.

De senere år har Plan, Byg og Miljø
haft fokus på at prioritere godkendelse af virksomheder og landbrug, med
henblik på at opfylde de servicemål, der er fastsat af KL og Miljøstyrelsen. Dette
har også været tilfældet i 2016. Derudover har der i 2016 været fokus på at
indføre et nyt ansøgningssystem for godkendelse af virksomheder - Byg og Miljø
(BOM) og Miljøstyrelsens centrale miljøadministrationssystem - Digitalt
[adresse] (DMA). DMA er en offentlig tilgængelig database med
oplysninger om alle virksomheder og landbrug, hvor kommunerne løbende fører
tilsyn.

*Godkendelser i 2016*

Plan, Byg og Miljø har i 2016 givet 5
miljøgodkendelser til virksomheder og 7 miljøgodkendelser til landbrug.  Teknik-
og Miljøudvalget er hvert kvartal blevet orienteret om antallet godkendelsessager
og sagsbehandlingstider.

*Miljøtilsyn i 2016*

Frekvensen for miljøtilsyn på landbrug og
virksomheder er fastsat i tilsynsbekendtgørelsen. Derudover fastsætter
bekendtgørelsen et mål for, hvor mange virksomheder der minimum skal have et
fysisk tilsyn hvert år.

|  |  |  |
| --- | --- | --- |
| **Virksomhedstype** | **Basistilsynsfrekvens\*** | **Årligt tilsynsmål** |
| **Kategori 1**  Virksomheder og landbrug med miljøgodkendelse | 3-årig periode | Fysisk tilsyn med minimum 40 % hvert år |
| **Kategori 2**  Autoværksteder  Bilag 1-virksomheder (Øvrige tilsynspligtige virksomheder)  Laurits Bech  Øvrige husdyrbrug over 3 dyreenheder | 6-årig periode | Fysisk tilsyn med minimum 25 % hvert år |

\* Alle miljøforhold bliver gennemgået

Plan, Byg og Miljø planlægger årligt at
tilrettelægge antallet af tilsyn på virksomheder og landbrug, så tilsynsmålenes
minimumsfrekvenser bliver efterlevet.

Kalundborg Kommune overholder i 2016 tilsynsbekendtgørelsens
minimumsfrekvenser for basistilsyn. I alt har Plan, Byg og Miljø foretaget
fysisk tilsyn på 137 virksomheder og landbrug, svarende til henholdsvis 45 % og
25 % af virksomheder og landbrug i kategori 1 og 2. Kalundborg Kommune
overholder derfor også det årlige tilsynsmål.

Tilsynsberetningen for 2016 fremgår
af vedlagte bilag 1. Beretningen er opdelt i 2 perioder, da DMA først trådte i
kraft fra 1. maj 2016. Tilsyn udført før 1. maj 2016 er ikke registreret i DMA
men indberettet på et særskilt skema til Miljøstyrelsen.

*Tilsynskampagner - Lovpligtige
tilbagevendende*

Ud over de faste miljøtilsyn er det
en del af kommunens tilsynsarbejde, at der årligt gennemføres 2
miljøtilsynskampagner. I 2016 var tilsynskampagnerne:

· Opbevaring og håndtering af farligt affald på autoværksteder

· Indførelse af miljøledelsessystem på større husdyrbrug med mere
end 75 dyreenheder.

Evaluering af kommunens
tilsynskampagner fremgår af bilag 2.

I 2017 planlægger Plan, Byg og
Miljø en virksomhedskampagne vedr. affaldssortering indenfor vognmand- og
entreprenørbranchen. Kampagnen forventes udført i juni måned. Derudover
planlægges en husdyrbrugskampagne vedr. formidling af den nye husdyrregulering.
Denne kampagne forventes udført i september/oktober måned, når den nye
regulering er trådt i kraft.

*Øvrig indberetning*

Den sidste del af tilsynsindberetningen indeholder
oplysninger om kommunens største miljøgodkendte virksomheder og landbrug
(IED-mærkede). Godkendelserne er lagt på DMA.

*Fokus for arbejdet med
godkendelser og tilsyn i 2017*

*Ny husdyrregulering*

Fra august 2017 træder en ny husdyrbrugslov
i kraft. Med loven lægges der op til en mere fleksibel produktionstilladelse
for de brug, der bliver miljøgodkendt. F.eks. kan landmanden øge antallet af
grise, der kan fedes op i stalden over året uden en ny miljøgodkendelse, hvis
den samlede emission ikke øges. Derudover skal kommunen ikke længere miljøgodkende
udbringningsarealer til husdyrgødning. Det forventes, at den nye lov på sigt
vil forenkle reguleringen af husdyrbrugene.

*Servicemål*

Plan, Byg og Miljø prioriterer løbende
at behandle godkendelser/tilladelser til nye virksomheder og landbrug, samt
ændringer af eksisterende. Derudover prioriterer vi at opfylde de fastsatte
tilsynsmål. Denne prioritering fortsættes i 2017 og kan have betydning for
prioriteringen af øvrige tilladelser, henvendelser, klager, mv. Teknik- og
Miljøudvalget vil også i 2017 blive orienteret om antallet af godkendelsessager
og sagsbehandlingstider hvert kvartal.

*DMA*

Arbejdet med Miljøstyrelsen
Digitale Miljø-Administrationssystem (DMA) fortsætter i 2017. Kalundborg
Kommune har indberettet knap 500 virksomheder og landbrug til DMA. Fremover bliver
tilsynsdata og nye godkendelser løbende registreret i systemet.

*Rest til ressource (RTR)*

Kalundborg Kommune deltager i
projekt RTR, der er et tværkommunalt projekt vedr. ressourcestrømme. Plan, Byg
og Miljø deltager i kortlægningen og ressourcebeskrivelsen af potentielle
virksomheder. Arbejdet med projektet løber frem til august 2018.

**Økonomiske konsekvenser**

Der er ingen økonomiske
konsekvenser.

**Bilag**

|  |  |
| --- | --- |
| Bilag 1 Tilsynsindberetning 2016 | 326-2017-156392 |
| Bilag 2: Evaluering af tilsynskampagner 2016 | 326-2017-156199 |